Phala Phala: ‘Ramaphosa moet bedank’Pres. Cyril Ramaphosa (Foto: Stefan Heunis/AFP) Die bevindinge van die artikel 89-paneel van ondersoek na gebeure op Phala Phala, dat daar genoeg prima facie-bewyse is om president Cyril Ramaphosa in ’n staat van beskuldiging te plaas, laat hom geen keuse as om onmiddellik te bedank nie. “Die bevindinge laat geen twyfel dat verskeie strafregtelike oortredings moontlik gepleeg is nie en bring die integriteit van die kantoor én amp van die president in die gedrang,” het dr. Pieter Groenewald, VF Plus-leier, gesê. Die paneel se verslag is Woensdag aan die speaker van die parlement, Nosiviwe Mapisa-Nqakula, oorhandig. Hierin bevind die paneel dat Ramaphosa in stryd met sy amp kon opgetree het deur die oortreding van verskeie artikels in die Grondwet. Hierdeur het hy hom blootgestel aan ŉ botsing van belange tussen sy amptelike verantwoordelikhede en sy private onderneming. Die Nasionale Vergadering (NV) van die parlement moet eerskomende Dinsdag besluit of hy die verslag gaan aanvaar en verder gaan optree deur die instelling van ’n artikel 89-ondersoek. Siviwe Gwarube, DA-hoofsweep in die parlement, het gesê die paneel se bevindinge is ’n “bepalende oomblik vir ons grondwetlike demokrasie en moet nie ligtelik opgeneem word nie”. “Terwyl ’n stemming oor of die president in ’n staat van beskuldiging geplaas moet word, ’n meerderheid van 50% vereis, hoop ons dat die ANC in die parlement partybelange opsy sal skuif en sal hou by die grondwetlike verpligting wat ons almal het.” ActionSA is ook van mening dat Ramaphosa moet bedank of onmiddellik in ’n staat van beskuldiging geplaas moet word. Pres. Cyril Ramaphosa (Foto: GCIS) “Suid-Afrika kan nie nog jare bekostig met ’n president wat op kriminele aanklagte moet antwoord nie, in ’n tyd wanneer ons land etiese leierskap nodig het,” het Herman Mashaba, president van ActionSA, gesê. “ActionSA het altyd volgehou dat president Ramaphosa se optrede in hierdie verband krimineel was en dat hy uit sy amp moet tree en die land enige verdere vernedering moet spaar. “Ons het ook volgehou dat daar geen ‘goeie ANC’ of ‘slegte ANC’ is nie, maar dat die ANC ’n kriminele organisasie is, en ons standpunt is bevestig deur hierdie jongste verwikkeling. “Suid-Afrikaners verdien ’n president wie se leierskap onberispelik is en ná Jacob Zuma, en nou Ramaphosa, is dit duidelik dat etiese leierskap nie in die ANC gevind kan word nie.” Die EFF het ’n beroep op Ramaphosa gedoen om die tuig neer te lê. “Die bevindinge is gelykstaande aan verraad teen Suid-Afrika deur ’n man wat toevertrou is met die handhawing, verdediging en bevordering van hierdie land se wette,” het die party gesê.